《悼子乘二首 其一》
明代·皇甫濂

肇汝方既诞，发祥良在兹。慧敏标弱龄，圭璋渺前期。

服志远鄙俗，规行多惠仪。性成亶纯孝，疗母宁捐躯。

母患乃始平，子先朝露摧。慈爱二纪中，瞥若冲飙驰。

虚位委空馆，胤类无孑遗。天道苟不虚，在数安可推。

沉忧达晨暮，仿佛盈人思。翰墨芳余迹，形音恍当时。

起居常若随，顾影独无依。周遑损眠食，惊惕长分乖。

魂来或形梦，路绝徒哀悲。

作者简介：（1508—1564）明苏州长洲人，字子约，号理山。皇甫录第四子。嘉靖二十三年进士。初授工部都水主事，母丧除，起故官，谪河南布政司理问，终兴化同知。好学工诗。有《逸民传》、《水部集》。